Umunyamabanga wa Leta muri Minisiteri y'Uburezi (MINEDUC) ushinzwe amashuri abanza n'ayisumbuye yeruye ko MINEDUC itakwishoboza gukemura ikibazo cy'abana bata amashuri.
Dr Munyakazi Isaac yavuze ko mu gihe ababyeyi batarumva ko uburere n'uburezi bw'abana ari bo bureba bwa mbere nta kabuza ikibazo kitazabonerwa umuti.
Mu gihe u Rwanda ruri ku rugamba rwo kugera ku ntego z'ikinyagihumbi SDGs, minisiteri y'uburezi iravuga ko igifite imbogamizi z'abana bata amashuri idashobora kurangiza yonyine.
Mu nkingi 17 z'inteko z'iterambere rirambye (SDGs) zigomba kuba zagezweho mu mwaka wa 2030, harimo inkingi imwe ivuga ku burezi ari yo SDG4, bivugwa ko yitawe ho yafasha kugera ku zindi nkingi kuko ngo ari yo nkingi ya mwamba.
Ubwo kuri uyu wa kabiri hateranaga inama igamije kureba aho u Rwanda rugeze rushyira mu bikorwa iyi nkingi, Dr Munyakazi yatangaje ko n'ubwo u Rwanda ruri mu bihugu biza imbere.
Yavuze ariko ko rufite ikibazo cy'abana bata amashuri kandi "ntabwo twe nka minisiteri twarangiza ikibazo cy'abana bata ishuri tutarebye uruhare rw'ababyeyi, ubu turimo gukorana na Minisiteri y'Umuryango kugira ngo ibyo bintu biganirweho hakorwe ubushakashatsi bwimbitse tureba cyane ikibitera."
Mu Rwanda abana bagejeje igihe cyo kujya ku ishuri babona uburezi bw'ibanze bagera ku kigero cya 98% mu gihe ibindi bihugu bikennye muri Afurika biri kuri 50%.
Nubwo iki kigero kiri hejuru ariko, Dr Munyakazi yavuze ko harimo gukorwa ibishoboka na kabiri kakibura kakaboneka.
Peter Wallet uhagarariye UNESCO muri EAC yavuze ko ikibazo cy'abana bata amashuri ari ikibazo rusange ku bihugu bikennye. Gusa ngo bw'abatuye ibi bihugu iki kibazo gishobora gucika.
Raporo y'ishami rya Loni rishinzwe Uburezi, Umuco na Siyansi (UNESCO) y'uko uburezi buhagaze ku Isi mu mwaka wa 2016 iherutse gushyirwa ahagaragara, yagaragaje ko mu Rwanda uburezi bwateye imbere ugereranyije n'ibindi bihugu.
Iyi raporo ariko igaragaza ko u Rwanda rugifite ibibazo birimo iki cy'abana bata amashuri ndetse n'ireme ry'uburezi ritanoze neza.